রেহানা বলেন, ‘শেষ পর্যন্ত বাধ্য হয়ে প্রধানমন্ত্রী ইন্দিরা গান্ধীর কাছে বলতে হলো বিষয়টি। মিসেস গান্ধি তখন বললেন ‘‘কেন তোমি ইন্ডিয়া ছাড়বে, এখানেই লেখাপড়া করো’’। আমি তখন পশ্চিম বঙ্গ সরকার যে আমাকে নিরাপত্বা দিতে রাজি নয় এই বিষয়টি তাকে জানালাম। তিনি বিষয়টি জানতেন না। আমি তাকে বললাম লন্ডনেই আমি চলে যাই, সেখানে গেলে বিভিন্ন দিক থেকে আমার সুবিধা হবে’। রেহানা জানান, শেষ পর্যন্ত মিসেস গান্ধিই তাঁর জন্যে লন্ডনের একটি বিমান টিকেটের ব্যবস্থা করেন। লন্ডনে এসে তিনি উঠলেন তাঁর খোকা চাচার বাসায়, এমনটাই জানান রেহানা। তিনি বলেন, ‘লন্ডনে এসে গাফ্ফার চাচা, এম আর আখতার মুকুলসহ ২/১ জন মানুষের সাথেই মাত্র যোগাযোগ হয়। হন্যে হয়ে খুজতে থাকি চাকুরী। ১৫ই আগষ্টের হত্যাকান্ডের বিচারের পক্ষে জনমত গড়ে তোলার পরিকল্পনাও করতে থাকি। সবকিছুর চেয়ে বেশি প্রয়োজন হয় একটি চাকুরীর। এসময় টের পাই দায় দায়িত্ব এমন ভাবে এসে ভর করেছে আমার উপর, যা রাতারাতি আমাকে বড় করে তুলেছে। নিজেই নিজের অভিভাবক। লন্ডনে থাকার জায়গা নেই, আশ্রয় নেই, চাকুরীর জন্যে হন্যে হয়ে ঘুরছি, খোঁজ নেয়ার কেউ নেই আমার। আপাকে চিঠি লিখে মাঝে মাঝে পরামর্শ নেই’।